Albert_(britský_princ)
Manželstvo s kráľovnou
náhľad| Svadba kráľovnej Viktórie a princa Alberta 10. februára 1840 Prvé dni po sobáši si novomanželia patrične užívali. Usporiadali plesy, chodili do opery. Albert ale trpel každý večer silnou únavou a všetky tieto spoločenské udalosti čoskoro zvečera opúšťal. Zato svoju manželku naučil vstávať už o ôsmej ráno a hneď po raňajkách vyrážali obaja každý deň na dlhú prechádzku, čo Viktória dovtedy nepoznala. Večery novomanželia trávili v divadle alebo v spoločnosti. Na týchto večierkoch sa Albert necítil dobre. Väčšina anglickej aristokracie viedla bezstarostný a zábavný život, vyplnený poľovačkami, kartovými hrami, jazdou na koni a nekonečnými debatami o nedôležitých veciach, čo vzdelaného Alberta nezaujímalo. Vo vyšších kruhoch bol považovaný za človeka povýšeného, arogantného a nudného. Stále viac sa vyhýbal spoločnosti a uchyľoval sa do svojej pracovne, kde sa venoval štúdiu a čítaniu. Jeho povesť u obyvateľov krajiny sa na krátku dobu vylepšila potom, čo bol na kráľovský pár spáchaný 10. júna 1840 atentát, ktorý obaja prežili bez zranenia. Ďalšie sympatie získal kráľovský pár 21. novembra 1840, keď sa im narodilo prvé dieťa - princezná Viktória, jeho najmilovanejší potomok. V ďalších rokoch sa v manželstve narodilo ešte osem detí. Po Viktórii prišiel v roku 1841 na svet Albert Edward (neskorší kráľ Eduard VII. ), Alice (1843), Alfred (1844), Helena (1846), Louisa (1848), Artur (1850), Leopold (1853) a Beatrice (1857). Rodinný život sa stával s každým ďalším rokom, a tiež s každým ďalším tehotenstvom, stále pokojnejším. Kráľovná Viktória viedla domácnejší život a prestala tráviť noci zábavou a spoločenskými večierkami. Nakoniec sa dokonca podieľala aj na jeho kultivovanejších záujmoch a spoločne sa venovali čítaniu a zbieranie umeleckých predmetov. Podarilo sa im tak zhromaždiť významnú zbierku starých maliarskych diel z obdobia renesancie. Na sklonku života sa Albert stal prezidentom Royal Society of Arts. Z nie príliš skvelej kráľovskej dychovej hudby vybudoval kvalitný Royal Philharmonic Orchestra a zasadil sa o to, že sa vo Veľkej Británii presadzovala vtedy moderná hudba - Carl Maria von Weber, Felix Mendelssohn-Bartholdy alebo Richard Wagner, rovnako ako menej známe diela od význačných klasikov ako bol Wolfgang Amadeus Mozart, Franz Schubert alebo Ludwig van Beethoven. Dni voľna trávila kráľovská rodina na ostrove Wight, kde zakúpili rozsiahle pozemky a nechali tu vybudovať priestrannú a vzdušnú vilu Osborne House. Ďalším obľúbeným miestom sa stal zámok Balmoral vo Škótsku, kde podnikali s celou rodinou dlhé turistické vychádzky. Vďaka svojim častým pobytom na Balmorali bol kráľovský pár vo Škótsku veľmi obľúbený a boli to tiež prví anglickí panovníci, ktorí do tejto časti kráľovstva pravidelne jazdili. O výchovu svojich milovaných detí sa osobne staral a každý večer ich uspával a každé ráno budil. Hoci sa v kráľovskej rodine hovorilo prevažne nemecky a tiež napríklad Vianoce sa tu slávili podľa nemeckého zvyku, nevládla tu v žiadnom prípade žiadna tvrdá výchova nemeckého typu. Bol milujúcim otcom, hral sa s deťmi, športoval s nimi a mal k nim veľmi priateľský vzťah. Snáď len na korunného princa Alberta Edwarda bol prísnejší. Pokojná idylka spokojnej rodiny bola len občas narušená záchvatom hnevu, ktorému sa temperamentná Viktória čas od času neubránila. Potom vždy prišlo obdobie ľútosti, kedy sa svojmu manželovi so slzami v očiach ospravedlňovala a opäť nastala pokojná atmosféra plná pohody.